પરંતુ રવીન્દ્રભાઈ, ભાઈલાલભાઈ, કપિલરાય જેવા શિક્ષકો ભણતરની સાથે ઘડતરનો આગ્રહ રાખનારા એટલે રિસેસમાં લાઈબ્રેરી તરફ આપોઆપ પગ ઊપડે. અંગ્રેજી મૅગેઝિન ‘મોર્ડન રિવ્યૂ’ વાંચવાનું જરા અઘરું તો પડે છતાં વાંચતાં વાંચતાં આવડતું જાય એવું માનીએ. ખાસ તો ‘કુમાર’ વાંચવું જ જોઈએ એવી માન્યતા. વિજયગુપ્ત મોર્યની અનેક શિકાર-સાહસ કથાઓ એનએમની એ લાઈબ્રેરીમાં જ વાંચેલી. પ્રથમ પુરુષ એક વચન (હું)થી લખાયેલી કથાઓ વાંચીને એવું જ માની લીધેલું કે આ વિજયગુપ્ત મૌર્ય પોતે જ શિકારી છે. વર્ષો પછી પહેલી વાર વિજય શંકર વાસુ તરીકે એમને મળવાનું થયું ત્યારે બાલિશ ઉત્સાહથી પુછાઈ ગયું હતું : તમે આટલા બધા શિકાર કર્યા છે ? ત્યારે એ હસી પડ્યા હતા. ભાઈ, મારી આંખ પર લાગેલા ચશ્માંના જાડા કાચ જોઈને લાગે છે કે હું દસ ફૂટ દૂરનું ય નિશાન લઈ શકું ? શિકાર તો માત્ર કલમથી જ કરું છું…. એ સાંભળીને આપણને સમજાય કે વિદ્યાર્થી અવસ્થામાં આપણે થોડા ભોળા પણ ખરા.